Id-daħla tal-Belt li ilha aktar minn tliet snin fi stat ta’ kostruzzjoni u f’dawn il-jiem se tkun miftuħa mill-ġdid għall-pubbliku hekk kif il-binja tal-Parlament il-ġdid riesqa lejn it-tlestija tagħha biex il-Parlament il-ġdid jibda jaħdem wara l-btajjel tas-sajf. Il-binja tal-Parlament il-ġdid fid-daħla tal-Belt issa qed tieħu s-sura tagħha u d-disinn ta’ Renzo Piano jista’ jitgawda ħafna aħjar minn qatt qabel. Fil-jiem li ġejjin se jkun tneħħa għal kollox l-hoarding temporanja li sakemm kien qed isir ix-xogħol dawwar il-proġett anke bħala miżura ta’ sigurtà. Il-pubbliku se jkun jista’ wkoll jibda jagħmel użu mit-taraġ li nbena min-naħa tal-Bank Ċentrali li ħa post it-triq li fl-antik kienet tgħaddi minn fuq Bieb il-Belt, kif spjega ma’ tvm.com.mt , iċ-Chairman tal-Korporazzjoni għar-Riġenerazzjoni tal-Port il-Kbir, Stefan Zrinzo Azzopardi. Għalkemm il-qoxra tal-bini tal-Parlament issa kważi lesta fuq ġewwa għadu għaddej ix-xogħol fuq iż-żewġ binjiet tal-Parlament, il-parti tal-uffiċini u dik tal-kamra tad-deputati, li se jingħaqdu flimkien b’żewġ pontijiet. Bejn 80 u 100 ħaddiem qed jaħdmu kuljum hekk kif kollox miexi skont kif maqbul mill-Kumitat dwar ix-Xogħol tal-Kamra ħalli wara l-btajjel tas-sajf, is-seduti tal-Parlament jibdew isiru fil-bini tal-parlament il-ġdid. Il-bini tal-Parlament beda f’Marzu tal-2011 meta beda t-twaqqiegħ tal-loġoġ ta’ Bieb il-Belt. Is-sular fil-livell tat-triq se jkun iddedikat għall-kultura. It-tliet sulari ta’ fuq se jkunu qed iservu l-ħtiġijiet tal-Parlament li għall-ewwel darba fl-istorja Parlamentari ta’ kważi mitt sena se jkollu d-dar tiegħu mibnija apposta għall-ħtiġijiet Parlamentari.